Hrnčiar, Andrej, podpredseda NR SR (2018-06-12):
Takže dávam hlasovať o návrhu pána poslanca Vašečku. Žiada zaradiť do programu 33. schôdze Národnej rady Slovenskej republiky bod s názvom Správa ministra spravodlivosti o riešení kolízie rozsudku Súdneho dvora Európskej únie vo veci Coman s Ústavou Slovenskej republiky. Prosím, prezentujte sa a hlasujme. (Hlasovanie.) Prítomných 138, za 44, proti 20, zdržalo sa 73, nehlasoval 1. Konštatujem, že sme tento návrh neschválili. Dávam hlasovať o návrhu pána poslanca Miroslava Sopku, ktorý žiada o zaradenie nového bodu do programu rokovania 33. schôdze, prerokovanie vládou schváleného Národného programu rozvoja výchovy a vzdelávania, Kvalitné a dostupné vzdelávanie pre Slovensko, s implementačným Plánom konkrétnych krokov, ktoré je potrebné realizovať. Prosím, prezentujme sa a hlasujme. (Reakcia z pléna.) O zaradení nového bodu do programu rokovania 33. schôdze prerokovanie vládou schváleného Národného programu rozvoja výchovy a vzdelávania, Kvalitné a dostupné vzdelávanie pre Slovensko, s implementačným Plánom konkrétnych krokov, ktoré je potrebné realizovať. Prosím, prezentujme sa a hlasujme. (Hlasovanie.) Prítomných 141, za 64, proti 3, zdržalo sa 74, nehlasovalo: nikto. Konštatujem, že sme tento návrh neschválili. Dávam hlasovať o návrhu pani poslankyne Kataríne Cséfalvayovej, ktorá, ktorá žiada o zaradenie bodu programu Vyhlásenie Národnej rady Slovenskej republiky k eskalácii extrémizmu a násilným prejavom v spoločnosti. Prosím, prezentujme sa a hlasujme. (Hlasovanie.) Prítomných 140, za 132, proti 1, zdržali sa 5, nehlasovali 2. Konštatujem, že sme tento návrh schválili. Dávam hlasovať o návrhu pána poslanca Marosza, ktorý žiada plénum Národnej rady zaviazať uznesením ministra dopravy Árpáda Érseka, aby poskytol informácie, prečo rezort dopravy nechal vstúpiť do procesu výkupu pozemkov od odpočívadla na R1 v okolí Nitry podnikateľa, v ktorom, o ktorom písal zavraždený novinár Ján Kuciak. Prosím, prezentujme sa a hlasujme. (Hlasovanie.) Prítomných 141, za 64, proti 7, zdržalo sa 70. Konštatujem, že tento návrh sme neschválili. Dávam hlasovať o návrhu, ktorý dala pani poslankyňa Remišová. Podľa medializovaných informácií fínska televízia odvysiela reportáž o firme Patria. Žiada zaradiť nový bod do programu, a síce aby minister obrany obrany Gajdoš reagoval na odznené informácie a predložil vierohodné dôkazy, ktoré vyvrátia akékoľvek podozrenia v súvislosti s tvrdeniami podpredsedu Národnej rady Slovenskej republiky Martina Glváča, ktorého slová vnášajú mimoriadne pochybnosti o efektivite celého verejného obstarávania. Prosím, prezentujme sa a hlasujme. (Hlasovanie.) Prítomných 142, za 64, proti 11, zdržalo sa 64, nehlasovali 3. Konštatujem, že tento návrh sme neschválili. Dávam hlasovať o ďalšom procedurálnom, procedurálnom návrhu pani poslankyne Remišovej. Navrhuje doplniť program o uznesenie Národnej rady Slovenskej republiky, ktoré zaväzuje ministerku vnútra Denisu Sakovú, aby ministerstvo zverejnilo všetky zmluvy uzatvorené na základe 277 verejných obstarávaní z rokov 2007 – 2010, ktorých dokumentácia bola skartovaná. Prosím, prezentujme sa a hlasujme. (Hlasovanie.) Prítomných 143, za 66, proti 6, zdržalo sa 69, nehlasovali 2. Konštatujem, že sme tento návrh neschválili. Dávam hlasovať o návrhu pána poslanca Róberta Madeja, ktorý navrhuje vypustiť z programu tejto schôdze bod 20. Prosím, prezentujme sa a hlasujme. (Hlasovanie.) Prítomných 141, za 121, proti 1, zdržali sa 18, nehlasoval 1. Konštatujem, že sme tento návrh schválili. Posledný návrh od pani poslankyne Silvii Shahzad. Žiada Národnú radu, aby zabezpečila tlmočenie do posunkového jazyka tých bodov programu, ktoré sú kľúčové pre nepočujúce osoby. Prosím, prezentujme sa a hlasujme. (Hlasovanie.) Prítomných 143, za 88, proti... (potlesk) nikto, zdržalo sa 50, nehlasovali 5. Konštatujem, že sme tento návrh schválili. Pani poslankyne, páni poslanci, chcem vás ešte informovať, že na základe záverov z poslaneckého grémia dnes o 17. 00 hod. sa nehlasuje. Obedňajšia prestávka, prestávka bude počas rokovacích dní trvať len hodinu, a to od 13.00 hod. do 14.00 hod. Rokovacím dňom bude aj pondelok 18. a 25. júna 2018 od 10.00 hod. s tým, že sa v pondelky hlasovať nebude. Hlasovať sa nebude ani v utorok 19. júna 2018 o 17.00 hod. V ďalších rokovacích dňoch budeme o prerokovaných bodoch programu hlasovať vždy o 11.00 hod. a o 17.00 hod., pokiaľ Národná rada nerozhodne inak. Vážené panie poslankyne, vážení páni poslanci, pristúpime k prvému bodu programu, ktorým je návrh... (Reakcie z pléna.) Pardon. Dávam hlasovať o návrhu, teda o programe ako o celku. Prosím, prezentujme sa a hlasujme. (Hlasovanie.) Prítomných 142, za 133, proti nikto, zdržalo sa 8, nehlasoval 1. Takže schválili sme program , ktorým sa bude riadiť rokovanie tejto schôdze. Takže ako som už spomínal, pristúpime k prvému bodu programu, ktorým je návrh na zmeny v zložení výborov Národnej rady Slovenskej republiky , návrh, ktorý má tlač 1041, bol vyplacovaný, vypracovaný na základe návrhov poslaneckého klubu za stranu Sloboda a Solidarita a poslancov, ktorí nie sú členmi poslaneckých klubov. Ide o zmeny, na ktorých sa dohodli všetci poslanci, ktorých sa to týka, a tieto zmeny nebudú mať vplyv na pomer zastúpenia poslancov jednotlivých výborov. Otváram rozpravu o tomto bode programu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Nie je tomu tak. Vyhlasujem rozpravu za skončenú a prerušujem rokovanie o tomto bode programu. Budeme pokračovať druhým čítaním o vládnom návrhu zákona, ktorým sa mení a dopĺňa zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov. Vládny návrh zákona je pod tlačou 941. Spoločná správa výborov má tlač 941a. Prosím ministerku vnútra Slovenskej republiky Denisu Sakovú, aby vládny návrh zákona odôvodnila.